**SHVAĆANJE ZAVISNO SLOŽENIH REČENICA**

**(osim atributnih i predikatnih)**

Promotri rečenicu:

Ispravit ću ocjenu i dobit ću psa.

Veznik je „i“ - i zato je to sastavna nezavisno složena rečenica.

Zašto se zove nezavisno složena?

Zove se tako jer su te dvije surečenice međusobno nezavisne i lako ih je rastaviti ne dvije rečenice:

Ispravit ću ocjenu. Dobit ću bicikl.

ili

Ispravit ću ocjenu. I dobit ću bicikl.

Pogledajmo sad što će se dogoditi ako u prvu rečenicu dodamo veznik „kad“:

Kad ispravim ocjenu, dobit ću bicikl.

ili

Dobit ću bicikl kad ispravim ocjenu.

Sada surečenica s veznikom postaje nedovršena i nesamostalna (tj. zavisna):

Kad ispravim ocjenu…

Ta se surečenica naziva ZAVISNA SUREČENICA, a druga se naziva GLAVNA SUREČENICA.

**Kako prepoznati koja je surečenica zavisna, a koja je glavna?**

1. zavisna surečenica uglavnom djeluje više nepotpuna:

Čim dođeš u stan, pošalji nam poruku.

1. u zavisnoj surečenici je uvijek veznik (i to na početku):

„**Čim** dođeš u stan, pošalji nam poruku.“

1. CIJELA zavisna surečenica odgovara na neko pitanje – ta pitanja su nam poznata otprije. kad smo učili rečenične članove:

KADA? (OTKAD? DOKAD?) – VREMENSKA:

„**Čim dođeš u stan**, pošalji nam poruku.“

GDJE? (KAMO? KUDA? ODAKLE? DOKLE?) – MJESNA:

„Nikad nema mira **gdje on dođe**.“

KAKO? – NAČINSKA:

„Pokušajte posložiti obranu **onako kako smo vježbali**.“

ZAŠTO? – UZROČNA:

„Ne mogu doći na rođendan **jer idemo u Split**.“

TKO/ŠTO ?- SUBJEKTNA:

„**Tko prvi dođe**, neka prozrači učionicu.“

KOGA/ŠTO – OBJEKTNA:

„Perica je rekao **da ne može doći na igralište**.“

1. cijelu zavisnu rečenicu možemo zamijeniti nekom „praznom riječi“ te vidjeti na koje pitanje ta riječ odgovara:

**Čim dođeš u stan**, pošalji nam poruku. – TADA nam pošalji poruku. (KADA?)

Nikad nema mira **gdje on dođe.** – Nikad nema mira ONDJE. (GDJE?)

Pokušajte posložiti obranu **onako kako smo vježbali**. – Pokušajte posložiti obrani ONAKO. (KAKO?)

Ne mogu doći na rođendan **jer idemo u Split**. – Ne mogu doći na rođendan ZATO. (ZAŠTO?)

**Tko prvi dođe**, neka prozrači učionicu. – TAJ neka prozrači učionicu. (TKO?)

Perica je rekao **da ne može doći na igralište**. – Perica je rekao TO. (KOGA/ŠTO?)

**PRAVOPISNO PRAVILO:**

**Ako ide prvo zavisna pa glavna, piše se zarez; ako ide prvo glavna pa zavisna, ne piše se zarez.**

Idemo vježbati.

1. korak:

ODREDI GRANICU IZMEĐU GLAVNE I ZAVISNE SUREČENICE (tj. mjesto gdje prvi predikat „prepušta“ riječi drugome):

Razgovarat ćemo o tome kad dođem doma.

1. korak

ODREDI KOJA JE SUREČENICA ZAVISNA (vidi gore upute).

„… kad dođem doma.“

* više je nesamostalna
* započinje veznikom
* cijela odgovara na pitanje: Kada?
* cijelu mogu zamijeniti „praznom riječi“ TADA.
1. korak

ODREDI VRSTU.

To je vremenska jer odgovara na pitanje: „Kada?“

1. korak

PIŠE LI SE ZAREZ?

Ne piše se zarez jer ide glavna pa zavisna.

VJEŽBAJ DALJE:

Kad je vidio brata počeo je plakati.

Pomogao sam mu jer je on meni pomogao prošli put.

Igrat ću se ondje gdje smo jučer bili.

Tko zakasni ne će ići s nama.

Učitelj je rekao da moramo ponijeti tenisice.

Oni razgovaraju kao da su odrasli ljudi.